Nóg ’n beweerde lid van ‘terreurgroep’ vasHarry Johannes Knoesen, Riana Heymans, Eric Abrams en Errol Abrams in die hof. (Foto: Twitter/eNuus) Die Valke het nog ’n persoon in hegtenis geneem wat glo verbind word met die groep National Christian Resistance Movement (NCRM) – dié keer in die Wes-Kaap. ’n 46-jarige verdagte is Donderdag by sy werkplek in Kuilsrivier in Kaapstad in hegtenis geneem vir die onwettige besit van ’n vuurwapen, springstof en springstoftoestelle. Hy sal na verwagting vandag in die plaaslike landdroshof verskyn. Brig. Hangwani Mulaudzi, woordvoerder van die Valke, sê in ’n verklaring die verdagte kan na bewering verbind word met Harry Johannes Knoesen (60), die selfverklaarde leier van die groep, Riana Heymans (54), en die twee broers, Eric Abrams (55) en Errol Abrams (49), wat reeds in hegtenis geneem is. Maroela Media het vroeër berig dié vier het vandeesweek in die landdroshof in Middelburg, Mpumalanga, verskyn op aanklagte van die oortreding van die Wet op die Beskerming van Grondwetlike Demokrasie teen Terreur en Verwante Bedrywighede (POCDATARA) en aanklagte dat hulle ’n gesoekte verdagte versteek het. Hulle word daarvan verdink dat hulle rasgemotiveerde terreuraanvalle by winkelsentrums op Swart Vrydag beplan het. Hulle is reeds verlede week in hegtenis geneem. Die polisie het tydens die inhegtenisnemings beslag gelê op springstof, elektroniese toestelle, ongelisensieerde vuurwapens en 5 300 patrone. Die saak is tot 21 Januarie 2020 uitgestel. Die beskuldigdes bly in aanhouding.